b'\n_START_ARTICLE_\nTeppo Martikainen\n_START_PARAGRAPH_\nTeppo Lasse Martikainen (13. helmikuuta 1965 Karijoki \xe2\x80\x93 23. marraskuuta 2000 Helsinki) oli Helsingin kauppakorkeakoulun liiketaloustieteen professori._NEWLINE_Martikainen kirjoitti ylioppilaaksi Kristiinankaupungin lukiosta 1984 ja valmistui ekonomiksi ja kauppatieteiden maisteriksi 1987, kauppatieteiden lisensiaatiksi 1989 ja v\xc3\xa4itteli kauppatieteiden tohtoriksi 1990 Vaasan korkeakoulussa. H\xc3\xa4n aloitti ty\xc3\xb6uransa Vaasan korkeakoulussa toimimalla vuosina 1988\xe2\x80\x931990 tutkimusapulaisena, tutkijana, assistenttina ja v\xc3\xa4liaikaisena yliassistenttina. Suomen Akatemian tutkimusassistenttina ja Vaasan yliopiston yliassistenttina Martikainen ty\xc3\xb6skenteli 1990\xe2\x80\x931992. Sen j\xc3\xa4lkeen h\xc3\xa4net nimitettiin Vaasan yliopiston liiketaloustieteen, erityisesti laskentatoimen apulaisprofessoriksi, jota virkaa h\xc3\xa4n hoiti 1992\xe2\x80\x931998 ja toimi my\xc3\xb6s m\xc3\xa4\xc3\xa4r\xc3\xa4aikaisena professorina 1997\xe2\x80\x931998. Vaasasta Martikainen siirtyi Helsingin kauppakorkeakouluun liiketaloustieteen, erityisesti rahoituksen apulaisprofessoriksi vuosiksi 1998\xe2\x80\x931999, jota seurasi professuuri. Mutta professorin virassa h\xc3\xa4n ehti toimia vain vuosina 1999\xe2\x80\x932000 el\xc3\xa4m\xc3\xa4n p\xc3\xa4\xc3\xa4ttyess\xc3\xa4 vuoden 2000 lopulla. Martikaisen kirjallinen tuotanto k\xc3\xa4sitt\xc3\xa4\xc3\xa4 noin sata tieteellist\xc3\xa4 ja muuta julkaisua liiketaloustieteest\xc3\xa4 yleens\xc3\xa4 ja varsinkin laskentatoimesta. Martikainen menehtyi vaikeaan syd\xc3\xa4nsairauteen vain 35-vuotiaana.'